«ያሆዴ» መስቀላ ታላቅ የመደመር እሳቤን ያነገበ በዓል መሆኑ ተገለጸ
• የሀዲያ የዘመን መለወጫን በማይዳሰስ ቅርስነት ለማስመዝገብ እየተሰራ ነው አዲስ አበባ፡- የሀዲያ ብሔር ዘመን መለወጫ «ያሆዴ» መስቀላ የተጣሉትን በማስታረቅና በጋራ በአንድነት በመኖር በውስጡ
የመደመር እስቤን የያዘ በዓል መሆኑን ዶክተር ኤርጎጌ ተስፋዬ አስታወቁ:: የሀዲያ የዘመን መለወጫ በዓል የሆነውን ያሆዴ መስቀላን
በማይዳሰስ ቅርስነት በዩኔስኮ ለማስመዝገብ እየተሰራ ነው። የሠራተኛና ማህበራዊ ጉዳይ ሚኒስቴር ሚኒስትር ዶክተር ኤርጎጌ ተስፋዬ በተለይ ለአዲስ ዘመን እንደተናገሩት፣
ያሆዴ መስቀላ የተጣላ የሚታረቅበት፣ የተራራቀ የሚገናኝበት እና ሁሉንም በአንድ የሚያስተሳስር የመደመር እሳቤን የያዘ የታላቅ ሕዝብ
በዓል ነው:: በዚህ ዓመት ደግሞ ይህን መልካም በዓሉን እሳቤውን በመጠቀም የሀገራችንን ሕብረ ብሔር በማጠናከር ለሀገር ብልፅግና
ማዋል አለበት ብለዋል:: ኢትዮጵያውያን በባህልና በቋንቋ ለዘመናት የተሳሰሩና ታላቅ ቁርኝት ያላቸው ሕዝቦች መሆናቸውን የገለጹት ዶክተር
ኤርጎጌ አንድነታቸውን አጠናክረው ለመቀጠልም እንደ ያሆዴ ያሉ በዓሎችን ለበጎ ተግባር ማዋል አስፈላጊ መሆኑን ተናግረዋል:: የሀዲያ
ሕዝብ ለዘመናት በመደመር እሳቤ ወንድሙ ከሆነ የኢትዮጵያ ሕዝብ ጋር ተቻችሎ እየኖረ ነው ያሉት ሚኒስትሯ የሀዲያ ሕዝብ መጠሪያው
የሆነው ቃሉ እራሱ የሚያመለክተው ሁሉን የሚያቅፍና በኢትዮጵያ በስፋት ተሰባጥሮ የሚኖር ሰፊ ሕዝብ መሆኑን ነው ብለዋል:: ባሳለፍነው ዓመት አንዳንድ አካባቢዎች ለውጡን ባለመረዳት በርካታ ግጭቶች በስፋት ተስተውለዋል ያሉት ሚኒስትሯ
የሀዲያ ሕዝብ ግን በባህሉም መደመርን የሚያስተምር በመሆኑ በፈር ቀዳጅነት የመደመር እሳቤን ተግባራዊ በማድረግ ሰላማዊ የሆነ ዓመትን
ማሳለፉን አንስተዋል:: ይህ ሰላም ቀጣይነት እንዲኖረው ሕዝቡ ባህሉን ማወቅ አለበት:: እንዲሁም በቀጣይ ዓመት በሀዲያ ያሉትን
መልካም ተፈጥሯዊ ሀብቱን በመጠቀም የሚበለፅግበትና ያሆዴን ደግሞ ከራሱ አልፎ ለሌሎች በማካፈል ለሀገር ሰላም የራሱን አስተዋፅኦ
እንዲያበረክት ጥሪያቸውን አስተላልፈዋል:: የሀዲያ ዞን ዋና አስተዳዳሪ
አቶ አሸናፊ ጴጥሮስ የሀዲያ ብሔር የራሱ የሆነና ተለይቶ የሚታወቅበት ከትውልድ ትውልድ ሲተላለፉ የመጡና ጠብቆ ያቆያቸው የበርካታ
ባህላዊ እሴቶች ባለቤት መሆኑን ጠቅሰው ለዚህም ማሳያ የያሆዴ የዘመን መለወጫ ክብረ በዓል አንዱ መሆኑን ተናግረዋል:: ይህ በዓል
ለሀዲያ ሕዝብ አሮጌውን ዓመት ሸኝቶ አዲሱን ዓመት የሚጀምርበት፣ አንድነቱን የሚያጠናክርበት፣ ዘመድ የሚጠይቅበትና በአዲስ አስተሳሰብለለውጥ
የሚነሳበት በመሆኑ ፋይዳውን የጎላ ያደርገዋል ብለዋል:: ይህ የዘመን መለወጫ ክብረ
በዓል በውስጡ በመደመርና በመተሳሰብ አብሮ መኖርን የሚያስተምር በመሆን ለሀገር ሰላም ይጠቅም ዘንድ በዓሉን ከማይዳሰሱ ቅርሶች
አንዱ አድርጎ በማስመዝገብ ኢትዮጵያን ለማስተዋወቅ እየተሰራ መሆኑን አስታውቀዋል:አዲስ ዘመን መስከረም 18/2012 ዓ.ምሞገስ ፀጋዬ